
Med mere end 13.000 last- og varebiler er det et yderst 
ambitiøst projekt at sætte sig for at blive fuldstændig fossilfri. 
Men det er lige netop, hvad PostNord vil inden 2030. Vejen 
frem er en omfattende elektrificering, men først et sats på de 


teknologier, der virker i dag. 


Klaus Thodsen 


”Siden 2009 har vi i PostNord reduceret 
vores Co2-udslip med mere end 70 % i 
Danmark. Det er vi enormt stolte af, men vi 
kan ikke bare sætte os ned og hvile på laur- 
bærrene. Vi skal gå hele vejen og blive fuld- 
stændig fossilfri i 2030,” siger Peter Kjær 
Jensen adm. direktør i PostNord Danmark. 


Der er ifølge Peter Kjær Jensen tale om en 
meget ambitiøs målsætning, der kommer 
til at omhandle en elektrificering af den 
samlede flåde af køretøjer og hele forsy- 
ningskæden. Samtidig vil det kræve aftaler 
med både kommuner og regioner omkring 
infrastrukturen, når alle disse køretøjer skal 
tanke el, uden at overbelaste elnettet. Alle- 
rede i 2027 har koncernen som mål, at den 

sidste del af pakkens eller brevets rejse til 
modtageren skal være helt elektrificeret og 
fri for C02. 


”Der er ingen tvivl om at hele transportsek- 
toren er nødt til at gennemgå en gigantisk 
omstilling for at kunne løse klimakrisen. 
Som en af de største spillere på det nordi- 
ske logistikmarked er det helt naturligt for 
os at tage ansvar og gå forrest i den grøn- 
ne omstilling. Det bliver en kæmpe opgave, 
men vi vil gerne være dem, der viser vejen 
for resten af branchen, og som skubber på 
en generel forandring i samfundet” 


Vis vejen for andre 

Selvom PostNord satser på at blive fossilfri 
på den lange bane, så har de grønne tiltag 
allerede gjort deres indtog mange steder i 
koncernen. Eksempelvis har man indgået en 
strategisk indkøbsaftale med Q8, der sikrer 
adgang til tankning med HVO100-biodiesel, 
der er lavet på slagteriaffald, på samtlige af 
PostNord Danmarks ca. 150 interne diesel- 
drevne lastbiler i 2022. Der er desuden lagt 
op til, at eksterne vognmænd, der kører for 
PostNord, på sigt vil få mulighed for køre 
på biodiesel. 


”Målet er, at hele værdikæden, og alle vi ar- 
bejder sammen med i PostNord, skal være 

fossilfri i 2030. Vi synes, det er den rigtige 
vej at gå,” siger Peter Kjær Jensen. 


Og ser man ud over landkortet, så er der 
allerede punkter, hvor den grønne omstilling 
er godt på vej i Danmark. Der er allerede 
100% eldreven omdeling af pakker og bre- 
ve på Bornholm. Derudover er man flere 
steder overgået til LED-belysning i termina- 
ler, ligesom man har fået digital styring på 
lys, varme og ventilation på alle større sites. 
Disse giver hver en besparelse på op mod 
40% af energiforbruget. 


”Vi er nødt til at se på hele koncernen, og hvor 
vi kan gøre noget for at udlede mindre Co2 
eller nedsætte energiforbruget. Og det kan 
man næsten alle steder, når man først dykker 
ned i det. Det er så vigtigt, at man ikke bare 
ser på enkelte steder i en koncern eller virk- 
somhed, men tager det hele i betragtning.” 


Infrastrukturen skal følge med 

At omstille så stor en koncern til at blive 
fossilfri er dog ikke noget, man bare gør 
uden videre. Der er mange udfordringer på 
vejen, der kræver både investeringer og 
dybdegående research, for at de rette valg 
kan træffes. 


”Man kan jo spørge, hvorfor vi ikke bare om- 
lægger til 100% fossilfri i morgen, og det er 
ganske enkelt fordi teknologien ikke er til 
det endnu. Vi skal se på, hvilken type tek- 
nologi, vi skal satse på. Hvilken der er mest 
pålidelig, uden at skulle gå på kompromis 
med måden, vi driver forretning på,” siger 
Peter Kjær Jensen. 





Derudover så kræver en sådan omlægning 
af hele PostNord-koncernen, at den tekno- 
logiske infrastruktur er fuldstændig klar, før 
de målsætningerne kan føres helt ud i livet. 
Det kræver mere end at skifte en dieselbil 
ud med en elbil. 


"Vores største udfordring bliver sådan set 
ikke at købe nye varevogne og lastbiler. Det 
bliver dyrt, men det kan gøres relativt hur- 
tigt. Udfordringen bliver at få ladestandere 
nok, og at få plads til al den strøm, vi skal 
bruge, på det lokale elnet ved terminaler og 
vores øvrige bygninger. Hele infrastrukturen 
rundt om den enkelte el-lastbil skal være 
på plads, før det er realistisk at blive 100% 
fossilfri. Der er vi ikke endnu, men vi skal 
nok nå det.” © 


Det gør PostNord for at 
blive fossilfri i 2030: 


e De seneste 10 år har PostNord i Dan- 
mark reduceret sit samlede Co2-udslip 
med mere end 100.000 tons. 


e Med HVO-biodiesel sænkes lastbilernes 
Co2-udledning med godt 92 % samti- 
dig med, at det muliggør, at lastbilen 
ikke skal udskiftes, før den er udtjent. 


e På et år har brugen af HVO-biodiesel 
reduceret PostNords Co2-udslip med 
mere end 10.000 ton i Danmark 


e Derer i starten af 2022 indsat 10 nye 
biogaslastbiler og i løbet af foråret 
opfører PostNord sit eget biogastank- 
anlæg ved pakkecenteret i Brøndby. 


